ย่านชุมชนเก่า: ชุมชนบ้านตรึม
ที่อยู่: ตำบลตรึม อำเภอศรีขรภูมิ จังหวัดสุรินทร์ ภาคตะวันออกเฉียงเหนือ
ลักษณะสำคัญ: ชุมชนบ้านตรึม เป็นชุมชนโบราณตั้งอยู่บนที่ดอน พื้นที่โดยรอบเป็นนาข้าว และด้านทิศตะวันออกของหมู่บ้านมีหนองน้ำขนาดใหญ่เรียกว่าหนองลิม เป็นชุมชนพักอาศัยแบบชนบท ชุมชนบ้านตรึมประชากรในชุมชนส่วนใหญ่ประกอบอาชีพด้านเกษตรกรรม และรับจ้าง ลักษณะสังคมภายในชุมชนยังคงเป็นลักษณะของวิถีชีวิตและวัฒนธรรมแบบชนบทที่มีความเกี่ยวข้องกับศาสนา และสิ่งศักดิ์สิทธิ์ในชุมชน เช่น วัด และดอนปู่ตา เป็นต้น ชุมชนบ้านตรึมเป็นชุมชนโบราณที่ตั้งซ้อนทับกับแหล่งโบราณ ภายในวัดตรึม มีเนินดินขนาดเล็กบนเนินมีใบเสมาปักอยู่เป็นกลุ่ม โผล่พ้นดินจำนวน 16 ใบ ทำด้วยศิลาแลง กลางหมู่บ้านมีเนินดินสูง บนเนินพบซากโบราณสถาน ปัจจุบันเหลือเพียงฐานเป็นแนวศิลาแลงรูปสี่เหลี่ยมผืนผ้า บนเนินดินพบใบเสมา 2 ใบ และพบเศษอิฐและเศษภาชนะดินเผาเนื้อดินอยู่ทั่วไป ตัวโบราณสถานปัจจุบันเป็นที่ตั้งของศาลปู่ตาประจำหมู่บ้าน